ΓΡΑΠΤΗ ΕΡΩΤΗΣΗ P-3613/97 υποβολή: Sirkka-Liisa Anttila (ELDR) προς την Επιτροπή (6 Νοεμβρίου 1997)

Θέμα: Ποιότητα των ειδών διατροφής της Ευρωπαοκής Ένωσης, προστασία τους από την προσβολή από σαλμονέλα και αξιοπιστία των σχετικών με αυτά πιστοποιητικών

Παρά το γεγονός ότι στην Φινλανδία έχει δοθεί το δικαίωμα να διατηρήσει την επικράτειά της καθαρή από σαλμονέλα, στις εισαγόμενες στην χώρα ποσότητες κρέατος εντοπίζονται πολλές φορές βακτηρίδια σαλμονέλας - ποιός παραποιεί τα πιστοποιητικά;

Η εισαγωγή από άλλα κράτη μέλη της ΕΕ στην Φινλανδία κρέατος που περιέχει σαλμονέλα είναι αντίθετη με την συμφωνία σύνδεσης της χώρας μας. Παρόλ' αυτά, στην Φινλανδία έχουν εισαχθεί ποσότητες, μεταξύ άλλων, κρέατος γαλοπούλας το οποίο περιείχε σαλμονέλα. Σύμφωνα με πληροφορίες, οι οποίες διέρρευσαν στην δημοσιότητα, παρόμοιο κρέας έχει εισαχθεί και στην Σουηδία η οποία δικαιούται, όπως και η Φινλανδία, να διατηρήσει την επικράτειά της καθαρή από σαλμονέλα. Η Γαλλία, από την οποία προέρχεται το τελευταίο φορτίο κρέατος γαλοπούλας που περιέχει σαλμονέλα, έχει αρνηθεί να επιτρέψει την επανεισαγωγή του φορτίου με αποτέλεσμα να ανατεθεί η ευθύνη για την καταστροφή του στον εισαγωγέα του.

Η ΕΕ οφείλει να χειρισθεί το πρόβλημα της σαλμονέλας με πολύ μεγαλύτερη προσοχή σε σύγκριση με το παρελθόν δεδομένου ότι εάν δεν ληφθούν εγκαίρως μέτρα, η κατάσταση ενδέχεται να τεθεί εκτός ελέγχου. Η Επιτροπή της ΕΕ έχει αναθεωρήσει εν μέρει την πολιτική της εν σχέσει με τον έλεγχο των ειδών διατροφής προκειμένου να τα καταστήσει ασφαλέστερα για την υγεία των πολιτών της Κοινότητας. Παρόλ' αυτό, οι εμπειρίες από την καθημερινή ζωή καταδεικνύουν ότι τα προβλήματα δεν έχουν ακόμη λυθεί. Συνεπώς, είτε τα έγγραφα τα οποία πιστοποιούν ότι τα εισαγόμενα κρέατα είναι καθαρά από σαλμονέλα είναι παραποιημένα είτε οι μέθοδοι ελέγχου είναι ελλειπείς.

Οι καταναλωτές στην Ευρωπαϊκή Ένωση έχουν απωλέσει την εμπιστοσύνη τους προς το κρέας λόγω της κρίσης με την ΣΕΒ και των προβλημάτων με την πανώλη των χοίρων. Η εν γένει κατάσταση έχει επιδεινωθεί και περαιτέρω λόγω σκηνών που προεβλήθησαν στην τηλεόραση όπου ζώα τυγχάνουν ιδιαίτερα σκληρής μεταχείρισης κατά τη μεταφορά τους.

Η εμφάνιση σαλμονέλας σε ορισμένα από τα κράτη μέλη της ΕΕ είναι τόσο συνήθης ότι, ενδεχομένως, η λήψη οποιωνδήποτε μέτρων θεωρείται πλέον περιττή. Αντιθέτως, στα νέα κράτη μέλη της ΕΕ η κατάσταση εν σχέσει με τις ασθένειες των ζώων είναι ιδιαίτερα ικανοποιητική με αποτέλεσμα η εμφάνιση της σαλμονέλας να κυμανθεί σε επίπεδο κάτω του 0,5% του παραχθέντος κρέατος την στιγμή που σε πολλά από τα άλλα κράτη μέλη της ΕΕ αυτή κυμάνθηκε σε επίπεδο μεταξύ του 20% και του 70%!

Ποιά μέτρα προτίθεται να λάβει η Επιτροπή της ΕΕ για την βελτίωση της προστασίας της υγείας των ευρωπαίων καταναλωτών; Προτίθεται πραγματικά η Επιτροπή να καταβάλει προσπάθειες για τον περιορισμό της εμφάνισης της σαλμονέλας στα κοινοτικά είδη διατροφής; Με ποιούς τρόπους θα καταστεί αδύνατη η παραποίηση των πιστοποιητικών των ειδών διατροφής; Πώς θα βελτιωθεί η αξιοπιστία των επισήμων εγγράφων τα οποία πιστοποιούν ότι τα κρέατα είναι καθαρά από σαλμονέλα και άλλα βακτηρίδια;

Απάντηση του κ. Fischler εξ ονόματος της Επιτροπής (9 Δεκεμβρίου 1997)

Μετά την υλοποίηση της εσωτερική αγοράς το 1992, οι έλεγχοι πραγματοποιούνται στα σημεία παραγωγής κρέατος, σύμφωνα με τους κανόνες που προβλέπονται από την κοινοτική κτηνιατρική νομοθεσία. Η αρμόδια αρχή μπορεί να ελέγχει τα αγαθά διεξάγοντας, αδιακρίτως, επιτόπιους ελέγχους στον τόπο προορισμού, προκειμένου να διαπιστωθεί συμφωνία με τους ελέγχους που πραγματοποιήθηκαν στον τόπο προέλευσης. Οι κανόνες αυτοί πρέπει να εξασφαλίζουν την προστασία της υγείας.

Σύμφωνα με τη Συνθήκη περί προσχωρήσεως, για την αποστολή ορισμένων ζώων και προϊόντων ζωικής προέλευσης, που προορίζονται για τη Φινλανδία και τη Σουηδία, έχουν οριστεί συμπληρωματικές εγγυήσεις σχετικά με τις σαλμονέλες. Όσον αφορά το κρέας των πουλερικών, οι εν λόγω εγγυήσεις περιλαμβάνονται στην απόφαση 95/411/ΕΚ του Συμβουλίου σχετικά με τον καθορισμό, όσον αφορά τις σαλμονέλες, των κανόνων για τις δειγματοληπτικές μικροβιολογικές δοκιμές που πρέπει να πραγματοποιούνται στο νωπό κρέας πουλερικών που προορίζονται για τη Φινλανδία και τη Σουηδία ((ΕΕ L 243 της 11.10.1995 )). Παρόμοιες εγγυήσεις, όσον αφορά το νωπό βόειο και χοίρειο κρέας, προβλέπονται στην οδηγία 95/409 /ΕΚ του Συμβουλίου ((ΕΕ L 395 της 30.12.1989 )).

Σύμφωνα με την οδηγία 89/662/ΕΟΚ του Συμβουλίου σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς2, θεσπίζεται έλεγχος των προϊόντων ζωικής προελεύσεως στον τόπο προορισμού. Συγκεκριμένα, το άρθρο 8 ορίζει την προβλεπόμενη διαδικασία, σε περίπτωση που τα μέτρα ελέγχου στον τόπο προέλευσης κριθούν ανεπαρκή από το κράτος μέλος προορισμού. Αρχικά, τα δύο κράτη μέλη αναζητούν από κοινού τρόπους και μέσα επίλυσης του προβλήματος. Αν οι παρατυπίες συνεχιστούν, το κράτος μέλος προορισμού ενημερώνει την Επιτροπή και τις κτηνιατρικές υπηρεσίες των λοιπών κρατών μελών.

Η Επιτροπή, κατόπιν αιτήσεως του κράτους μέλους προορισμού είτε με δική της πρωτοβουλία, μπορεί να οργανώσει αποστολή, είτε να αποταθεί σε επίσημο κτηνίατρο, αποδεκτό από όλα τα ενδιαφερόμενα μέρη, για τον έλεγχο των στοιχείων. Η Επιτροπή μπορεί, επίσης, να ζητήσει από το κράτος μέλος να εντατικοποιήσει τις δειγματοληπτικές δοκιμές που πραγματοποιεί για τα εν λόγω προϊόντα. Καθ'όλο το διάστημα κατά το οποίο εκκρεμούν τα πορίσματα της Επιτροπής, το κράτος μέλος αποστολής οφείλει, κατόπιν αιτήσεως του κράτους μέλους προορισμού, να εντατικοποιήσει τους ελέγχους των προϊόντων που προέρχονται από την υπό εξέταση επιχείρηση και να άρει τη σχετική έγκριση, σε περίπτωση που διαπιστωθούν σοβαροί κίνδυνοι για την υγεία των ζώων είτε των ανθρώπων. Το κράτος μέλος προορισμού δύναται, από την πλευρά του, να εντατικοποιήσει τους ελέγχους επί των προϊόντων που προέρχονται από την επιχείρηση αυτή.

Παράλληλα, η Κοινότητα έχει αναλάβει δράση για την εξάλειψη ορισμένων ζωονόσων, και συγκεκριμένα της σαλμονέλωσης. Η λεγομένη και «oδηγία για τις ζωονόσους» 92/117/ΕΟΚ του Συμβουλίου της 17ης Δεκεμβρίου 1992 για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και τα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα ((ΕΕ L 62 της 15.03.1993 )), ορίζει τους κανόνες για τη συλλογή πληροφοριών σχετικά με τους ζωονοσογόνους παράγοντες καθώς και τα σχετικά μέτρα που θα πρέπει να ληφθούν σε εθνικό και κοινοτικό επίπεδο.

Οι λεπτομερείς κανόνες όσον αφορά την πιστοποίηση περιλαμβάνονται στην οδηγία 96/93/ΕΚ του Συμβουλίου σχετικά με την πιστοποίηση ζώων και ζωικών προϊόντων ((ΕΕ L 13 της 16.01.1997 )). Η Επιτροπή επιθυμεί να διασφαλίσει ότι τα κράτη μέλη εκπληρώνουν τις υποχρεώσεις τους, καθώς και ότι πάσης φύσεως συμπληρωματικές εγγυήσεις, που δίδονται από τις αρμόδιες για τους ελέγχους αρχές, είναι ορθές. Αυτό επεσήμανε πρόσφατα η Επιτροπή στον αρμόδιο Υπουργό της Γαλλίας και των υπολοίπων κρατών μελών. Στη συνέχεια, θα ζητηθεί από την υπηρεσία κτηνιατρικού ελέγχου της Επιτροπής να ερευνήσει τις συνθήκες που προκάλεσαν τα προβλήματα.